送袁席之挈家之任
作者：敖陶孫
朝代：宋

paragraphs: 神龍不池拘，威鳳非籠馴。
自我交袁君，愁見地上人。
一官固兒嬉，君視真埃塵。
去如下鞲鷹，來即釋嶠雲。
相從復幾時，孰老西湖春。
門前烏桕花，頗怪烏來頻。
問知八九雛，翅短青尚新。
感君携孥行，道路嗟良勤。
念子春秋學，當重博士茵。
胡爲簿餘干，折腰五斗陳。
祭河先惡池，小大則有倫。
細意事朱墨，凡例實要津。
贈言吾豈敢，輒獻所食芹。
惟時風雨交，塗潦埋車輪。
十年上饒路，夢中說悲辛。
黄泥漫塘坡，鳴鼉舞淵淪。
贈子方竹筇，副以白紵巾。
筇方嚇鬼蜮，巾白來祗神。
意氣得人命，杯酒聊慇懃。
上馬莫回頭，慎勿愁我貧。
亦莫作怪事，祭竈通比鄰。